**BALATONCSICSÓ KÖZSÉG ÖNKORMÁNYZATA KÉPVISELŐ-TESTÜLETÉNEK**

 **11/2017. (XI.27.) önkormányzati rendelete**

**a helyi adókról**

Balatoncsicsó Község Önkormányzata Képviselő-testülete a helyi adókról szóló 1990. évi C. törvény 1. § (1) bekezdésének felhatalmazása alapján, Magyarország Alaptörvénye 32. cikk (1) bekezdés h) pontjában meghatározott feladatkörében eljárva a következőket rendeli el:

**1. Általános rendelkezések**

**1. §**

1. Az e rendeletben foglalt szabályok a helyi adókról szóló 1990. évi C. törvényben (a továbbiakban: Htv.) meghatározott adóalanyokra és adótárgyakra terjednek ki. Jelen rendeletben nem szabályozott kérdésekben a Htv., az adózás rendjéről és az adóigazgatási rendtartásról szóló törvényben foglaltak az irányadók.
2. Adómérséklés és fizetési könnyítés esetén az adóhatóság az (1) bekezdésben megjelölt jogszabályok alapján jár el. A döntés meghozatala előtt a kérelemben közölt adatok ellenőrzése céljából szükség esetén környezettanulmány készíthető. Amennyiben az adózó és a vele együtt élő közeli hozzátartozók rendszeres, mérhető kiadásai meghaladják a kimutatott bevételt, a mentességre beadott kérelmet el kell utasítani.

**2. Építményadó**

**2. §**

(1) Az adó alapja az építmény m2-ben számított hasznos alapterülete.

(2) Az adó mértéke:

a) garázs és műhely esetében évi 200 Ft/m2

b) egyéb építmény esetében évi 900 Ft/m2

**3. §**

A Htv. 13. §-ában felsoroltakon túl mentes

1. az adóalany lakóhelyéül szolgáló egy darab belterületi lakás, amennyiben azt lakás céljára használja az adóalany vagy annak a 2013. évi V. tv. 8:1. § (1) bekezdésének 1. pontja szerinti hozzátartozója
2. a külterületen életvitelszerűen lakott, lakóépület művelési ágú ingatlan.
3. az ingatlanon elhelyezett, a településkép védelméről szóló törvény szerinti reklámhordozó.

**4. §**

Adókedvezményre jogosult a magánszemély adóalany a külterületi nem lakás céljára szolgáló építmény után fizetendő adóból:

a) 25 %-os mértékben,

b) amennyiben a belterületen állandó lakás céljára szolgáló lakóhelyén él életvitelszerűen

ba) 40 m2 hasznos alapterületig 75 %-os mértékben,

bb) a 40 m2 feletti hasznos alapterület után 25 %-os mértékben.

**5. §**

(1) A kedvezmények mértéke össze nem vonható, azok közül az adózóra nézve legkedvezőbbet kell figyelembe venni.

(2) Ha az adózónak külterületen egynél több adóköteles ingatlana van, a kedvezményt az általa választott egy ingatlanra veheti igénybe.

(3) Lakás célú és életvitelszerű az építmény használata, ha az építményt egész évben, nem idényjelleggel, folyamatos lakhatás céljára használják és az épület használata nem rendszertelen, nem a pihenés, üdülés, szezonális használat célját szolgálja. A lakás rendszeres, egész éven át történő használata közüzemi számlákkal (pl: víz, szennyvíz, villany, gáz, hulladékszállítás, internet) alátámasztható.

**3. Telekadó**

**6. §**

(1) Az adó alapja a telek m2-ben számított területe.

(2) Az adó mértéke: évi 15 Ft/m2.

**7. §**

A Htv. 19. §-ában felsoroltakon túl mentes az adó alól:

a) a belterületi telek

b) az 500 m2 alatti nagyságú művelésből kivont külterületi telek

c) kataszteri jövedelemmel (aranykorona értékkel) rendelkező termőföldnek minősülő külterületi telek,

d) a kivett vízmosás, kivett árok, kivett mocsár, kivett kőrakás,

e) a magánszemély tulajdonában lévő, az ingatlan-nyilvántartásban útként, saját használatú útként (közforgalom elől elzárt, vagy közforgalom elől el nem zárt), magánútként külön helyrajzi számon nyilvántartott terület.

**4. Helyi iparűzési adó**

**8. §**

(1) Az adó mértéke:

a) állandó jelleggel végzett iparűzési tevékenység esetén az adóalap 1,5 %-a.

b) ideiglenes jelleggel végzett iparűzési tevékenység esetén naptári naponként 5.000 Ft.

(2) Az adóalap megállapítására a Htv. 39. és 39/A. §-ában foglaltak az irányadók.

**5. Záró rendelkezések**

**9. §**

(1) E rendelet 2018. január 1. napján lép hatályba.

(2) Hatályát veszti

a) a luxusadóról szóló 13/2008. (XI.27.) rendelet,

b) a helyi adókról szóló 14/2014. (XI. 28.) önkormányzati rendelet.

Balatoncsicsó, 2017. november 22.

 **Schumacher József Lukács Ágnes**

 **polgármester jegyző**

**Kihirdetve: 2017. november 27.**

 **Lukács Ágnes**

 **jegyző**